NARIADENIE KOMISIE (ES) č. 116/2007
zo 7. februára 2007,
ktorým sa mení a dopĺňa nariadenie (ES) č. 382/2005 o spôsoboch uplatňovania nariadenia Rady (ES) č. 1786/2003 o spoločnej organizácii trhu so sušeným krmivom
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1786/2003 z 29. septembra 2003 o spoločnej organizácii trhu so sušeným krmivom (1), a najmä na jeho článok 20,
so zreteľom na nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (2), a najmä na jeho článok 71 ods. 2 druhý pododsek,
keďže:
(1)
Skúsenosti získané pri uplatňovaní nariadenia Komisie (ES) č. 382/2005 (3) preukázali, že je potrebné upresniť znenie článku 34a uvedeného nariadenia, pokiaľ ide o podmienky oprávnenosti získania podpôr ustanovené v tomto článku a určiť lehoty na vyplatenie uvedených podpôr.
(2)
Nariadenie (ES) č. 382/2005 by sa preto malo zodpovedajúcim spôsobom zmeniť a doplniť.
(3)
Opatrenia stanovené v tomto nariadení sú v súlade so stanoviskom Spoločného riadiaceho výboru pre obilniny a priame platby,
PRIJALA TOTO NARIADENIE:
Článok 1
Článok 34a nariadenia (ES) č. 382/2005 sa mení a dopĺňa takto:
1.
Odsek 1 sa nahrádza takto:
„1. Odchylne od článku 18 ods. 3 tohto nariadenia sa na sušené krmivo, ktoré bolo vyrobené počas hospodárskeho roka 2005/2006 a ktoré neopustilo spracovateľský podnik alebo jedno zo skladových miest uvedených v článku 3 písm. a) tohto nariadenia najneskôr do 31. marca 2006, môže vzťahovať pomoc ustanovená v článku 4 nariadenia (ES) č. 1786/2003 v rámci hospodárskeho roka 2005/2006, takisto prípadne aj pomoc uvedená v článku 71 ods. 2 druhom pododseku nariadenia (ES) č. 1782/2003 pod podmienkou, že:
a)
vyhovuje podmienkam článku 3 tohto nariadenia;
b)
opustí spracovateľský podnik počas hospodárskeho roka 2006/2007 pod kontrolou príslušného orgánu za podmienok stanovených v článkoch 10 a 11 tohto nariadenia;
c)
bude zaevidované do zaručeného národného maximálneho množstva udeleného príslušným členským štátom na hospodársky rok 2005/2006;
d)
bolo priznané a potvrdené počas hospodárskeho roka 2005/2006.“
2.
Pridáva sa tento odsek 3:
„3. Bez toho, aby bolo dotknuté obdobie deväťdesiatich dní stanovené na overenie nároku na pomoc podľa článku 20 ods. 2, bude pomoc, o ktorú sa príjemcovia môžu uchádzať, vyplatená za týchto podmienok:
a)
pomoc ustanovená v článku 4 nariadenia (ES) č. 1786/2003 sa vyplatí spracovateľským podnikom do tridsiatich pracovných dní po tom, ako platobná agentúra prijme rozhodnutie o platbe;
b)
pomoc uvedená v článku 71 ods. 2 druhom pododseku nariadenia (ES) č. 1782/2003 sa vyplatí v lehote ustanovenej v článku 35 ods. 3 druhom pododseku tohto nariadenia.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. februára 2007